นายหน้าเบี้ยวินาศภัยกินส่วนแบ่ง55%
คปภ.เผยยอดเบี้ยประกันวินาศภัย ขายผ่านนายหน้ากินส่วนแบ่งมากสุด 55%
11 พ.ย. 2559

คปภ.เผยยอดเบี้ยประกันวินาศภัย ขายผ่านนายหน้ากินส่วนแบ่งมากสุด 55%
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในช่วง 7 เดือนแรกของปีนี้ (ม.ค.-ก.ค.) ธุรกิจประกันวินาศภัยทำเบี้ยได้ 121,019 ล้านบาท ลดลง 0.2% เมื่อเทียบกับช่วงเดียวกันของปีก่อน โดยช่องทางขายที่ได้รับความนิยมสูงสุด คือ การขายผ่านนายหน้า 67,543 ล้านบาท หรือ 55.8% เติบโตจากช่วงเดียวกันของปีก่อน 2.5%
ทั้งนี้ รองลงมาเป็นการขายผ่านตัวแทน 19,601 ล้านบาท หรือ 16.2% เติบโต 8.1% ต่อมาด้วยการขายผ่านธนาคารหรือแบงก์แอสชัวรันส์ 15,795 ล้านบาท หรือ 13% ลดลง 6.9%
อย่างไรก็ตาม หากจำแนกตามผลิตภัณฑ์ผ่านช่องทางต่างๆ รวมกัน พบว่า มีเบี้ยอัคคีภัย 6,261 ล้านบาท ลดลง 4.6% เบี้ยประกันภัยทางทะเลและขนส่ง 3,024 ล้านบาท ลดลง 3.3% เบี้ยรถยนต์ 70,535 ล้านบาท ลดลง 0.06% และเบี้ยประกันภัยเบ็ดเตล็ด 41,199 ล้านบาท เติบโต 0.49%